
1905 metų Vilniaus Seimas. 


1905 metais prieš Rusijos caro valdžią, po to, 
kai ji pralaimėjo karą su japonais, sukilo pačios 
rusų darbo žmonių minios, sukilo visos Rusijos pa- 
vergtos tautos, sukilo ir lietuviai. Dar 1905 metų 
pradžioj rusų valdžia, jau ¿gerokai susilpnėjusi ir su- 
minkštėjusi, leido gyventojams, išdėsčius savo rei- 
kalavimus prašymuose, siuntinėti juos caro vardu. 
Lietuviai nors ir nelaukė iš caro jokios malonės, 
bet ta teise plačiai naudojosi, rašė daugybę prašy- 
mų, o juos berašydami daugelis žmonių gerai susi- 
pažino su politiniais ir ekonominiais visuomenės 
reikalais. Nesusilaukę iš caro valdžios jokio atsaky- 
mo, rudenį jau daugely vietų žmonės pradėjo smar- 
kiau bruzdėti. Vienur kitur valsčių sueigose, susirin- 
kimuose, vyrai gausiais, bet tvirtais nutarimais per- 


tvarko savo valsčius, paliepia rusų pastatytiems.wval-, 


dininkams pasitraukti, o į jų vietas stato savuosius; 
tą patį daro ir mokyklose, būtinai reikalaudami, kad 
rusas mokytojas pasitrauktų ir kad mokslas būtų 
dėstomas lietuviu kalba; žmonės išmeta caro por- 
tretus, uždaro degtinės parduotuves, pašalina poli- 
cininkus. 

Vietinė valdžia ir policija nežiūrėjo, žinoma, 
į tą judėjimą ramiai, buvo daug suėmimų, vienur, 
kitur įvykdavo ir ginkluotų susirėmimų. Daug smar- 
kiau ir drąsiau žmonės galėjo pradėti veikti tiktai 
po spalių 17 (n. st. 30) d. išleisto caro manifesto, 
kuriame jis, kilus visuotiniam visų Rusijos darbininkų 
ypač gelžkeliečių, streikui, priverstas buvo paskelbti 
konstitucinę tvarką ir suteikti susirinkimų, žodžio ir 
įvairių kitų laisvių. Besiplečiant judėjimui žmonių 
reikalavimai ir nutarimai darėsi vis griežtesni. Jau 
nebepasitenkinama vien savo valsčiaus reikalais, bet 
vis labiau apimama ir visos Lietuvos, visos tautos 
reikalai. 

Vilniuje, kur jau tais metais buvo apsigyvenusi 
žymi dalis mūsų inteligentijos su d-ru Jonu Basa- 
navičium priešaky, kilo sumanymas sušaukti visos 
Lietuvos valstiečių delegatų ir inteligentų susivažia- 
vimas, kad visam tam kilusiam judėjimui nustatyti 
vieningą tvarką ir pareikšti tautos vardu savo poli- 
tinius reikalavimus. Tam tikslui d-ro J. Basanavi- 
` čiaus iniciatyva sudarytas buvo organizacinis komi- 
tetas, kuris lapkričio 11 d. (n. st.) paskelbė „Vilniaus 
Žiniose" platų atsišaukimą; pasirašė d-ras J. Basana- 
vičius, kaipo organizacinio komiteto pirmininkas ir 
Jonas Kriaučiūnas, kaipo sekretorius. Suvažiavimui 
vieta buvo parūpinta didžiulėje Vilniaus miesto sa- 

lėje prie Aušros Vartų gatvės. Atsišaukimas visuo- 
menėje padarė labai didelio įspūdžio. Daugelio jis 
buvo suprastas, kaip šaukimas į tikrąjį seimą, todėl 
ir pats suvažiavimas buvo seimu pavadintas. Dauge- 
lyje vietų kunigai ji bažnyčiose paskaitė, daugely 
valsčių buvo padaryti beveik tikri ir taisyklingi rin- 
kimai. Žmonėms rodėsi, kad seimas išspręs visus 
jų reikalus ir vargus, sudarys lietuvišką valdžią. Iš- 
rinktiems atstovams įteikė daugybę įvairių prašymų 
ir davė nurodymų, kaip jie seime turi elgtis ir ko 

reikalauti. č ; 

Paskirtą dieną, gruodžio 4, suvažiavo į Vilnių 
arti 2000 delegatų; su vilniškiais inteligentais seimo 
dalyvių buvo apie 2300. Seimas posėdžiavo dvi die- 
nas, išsiskirstė gruodžio 6 dieną. | seimo prezidiumą 
buvo išrinkti: d-ras J. Basanavičius nuo bepartyvių, 
A. Smetona nuo demokratų, St. Kairys nuo social- 
demokratų, kun. prof. Būčys nuo kunigų ir Stankū- 
nas nuo ūkininkų. Pirmos dienos posėdis buvo triuk- 
šmingas. Dar prieš renkant prezidiumą kilo daug 
partyvinių ginčų, kiekvienos srovės inteligentai rei- 
kalavo savo atstovo prezidiume. 

Pasibaigus ginčams ėjo pranešimai iš vietų. 
Nusiskundžiama buvo įvairiomis sunkenybėmis. Kal- 
bėjo inteligentai, ūkininkai, darbininkai. Seime daly- 
vavo ir lenkiškai kalbantieji darbininkai, buvo atsto- 
vų ir nuo Lietuvos žydų darbininkų. Seimą sveikino 
Prūsų Lietuvos atstovas J. Vanagaitis, kuris pareiškė 
vilties, kad Mažoji Lietuva ateity turės susijungti 
su Didžiąja Lietuva. J. Vanagaičiui seirnas iškėlė 
ovaciją. 

Antros dienos posėdžiuose seimas svarstė auto- 
nomijos klausimą, žemės reformos klausimą, kalbėta 
buvo ir apie pilną nepriklausomybę, bet turint gal- 
voj reales tautos pajėgas, vos tik metai 'ir keli me- 
nėsiai buvo praėję, kai tauta atgavo spaudą, nutarta 
buvo tuo tarpu pasitenkinti autonomija, kaipo etapu 
prie pilnos nepriklausomybės. Kokiu būdu tą auto- 
nomiją gauti, vieningo nusistatymo nebuvo. Vieni 
siūlė daryti ginkluotą sukilimą, kiti ramų veiksmą. 
Priimtoj rezoliucijoj tuo klausimu šitaip buvo pa- 
reikšta: „Reikalauti Lietuvai autonomijos su Seimu 
Vilniuje. | tą Seimą rinks atstovus visi Lietuvos 
žmonės lygiu, teisiu ir slaptu balsavimu... Jei nori- 
me įgyti autonomiją, turime pirmučiausia sugriauti 
dabartinę mūsų tautos prispaudėjų tvarką... Todel 
reikia nemokėti valdžiai jokių mokesčių. uždaryti 
degtinės monopolius, neleisti vaikų į rusiškas mokyk- 
las, neiti į dabartines valdžios įstaigas, neleisti sa- 
vo brolių kareiviauti ir t. t." 

Pasibaigus bendriems seimo posėdžiams buvo 
susirinkę dar dauguma atvykusių seiman valstiečių, 
kurie, demokratinio nusistatymo inteligentams vado- 
vaujant, priėmė rezoliuciją, kurioj kalbama apie pil- 
ną Lietuvos nepriklausomybę. Ta rezoliucija šitaip 
buvo parašyta: 

„Mes Lietuvos valsčionys tvirtai tikime, jog tik 
tada galėsime žmoniškai gyventi, kada mes patys 
valdysimės, kada valdžią sau rinksime, kada visą 
mūsų kraštą — Lietuvą valdys Seimas Vilniuje. Pa- 
siuntinius Vilniaus Seiman galės rinkti visi suaugę 
Lietuvos gyventojai, kiekvienas galės tiesiai ir slap- 
tai paduoti savo balsą už tą, kurį jis norės rinkti, 
nes jeigu rinkimai Vilniaus Seiman būtų ne del visų 
lygūs, jeigu rinks ne tiesiog ir ne slaptai, tai tenai 
mūsų užtarytojų nebus ir mūsų rinktinė valdžia 
skriaus mus, kaip kad skriaudžia šiandien rusų val- 
džia..." 


Seimo ir valstiečių rezoliucijose, be to kas pa- 
duota, plačiai buvo nurodyta, kas reikia daryti ir 
kaip elgtis, kol tauta įgys laisvę. Patarta buvo varyti 
iš krašto visus rusų valdininkus, patiems tvarkytis, 
ant dvarų neužpuldinėti,. turtų ir miškų nenaikinti, 
neleisti jų naikinti valdžiai ir ponams. 

Seimo ir valstiečių nutarimai buvo išspausdinti 
po 10.000 egzempliorių ir Vilniuje Seimo dalyviams 
išdalinti. Seimo dalyviai, sugrįžę į savo vietas, pa- 
darė pranešimus ir paskaitė seimo ir valstiečių nu- 
tarimus. Daugely Lietuvos valsčių nutarimai per ke- 
lias savaites buvo įvykdyti: kur dar nebuvo pašalinta 
senoji tvarka ir rusų valdžios žmonės, ten dabar 
juos šalino. Pavarytų rusų mokytojų vien Kaune ir 
Vilniuje susirinko keli šimtai. Pašalintųjų vieton pa- 
statyta savi žmonės, įvesta lietuvių kalba, savo tvar- 
ka. Rusų valdžia buvo pasilikusi tik miestuose. 

Nusileidusi buvo ir centrinė valdžia. Vilniaus 
general-gubernatorius Frezė tuojau po Seimo išsi- 
skirstymo telegrafavo švietimo ministerijai, kad jis, 
atsižvelgdamas į lietuvių visuotinį pageidavimą tu- 
rėti savo tautiškas įstaigas, randa galimu leisti dė- 
styti pradžios mokyklose lietuviškai ir mokytojauti 
lietuviams, o Panevėžio mokytojų seminarijoj leisti 
mokytis lietuviams katalikams (į tą seminariją galėjo 
stoti tik rusai, lietuvius priiminėjo tik į Veiverių se- 
minariją Suvalkų krašte). 

Per taip trumpą laiką atliktas buvo didžiausias 
revoliucinis darbas. 1906 metų pradžioj prasidėjo 
reakcija. Caro valdžia atsigavo, sustiprėjo, kilus per- 
sekiojimams daug žmonių nukentėjo. Į sodžių ir 
miestelius grįžo valdininkai, policija, žandarai, ne- 
begrįžo tiktrusai mokytojai. Visų revoliucijos lai- 
mėjimų valdžia panaikinti jau negalėjo. Spauda tapo 
daug laisvesnė, pradinėse mokyklose leista buvo 
mokytojauti lietuviams mokytojams dėstant lietuvių 
kalbą, kaipo atskirą dalyką; leista buvo steigti įvai- 
rias ekonominio ir kultūrinio pobūdžio draugijas. 

Praėjo lygiai 25 metai. Vilniaus Seimas suvai- 
dino labai didelį vaidmenį mūsų tautos gyvenime: 
žymiai praplėtė tautinį susipratimą, tauta jau tuo- 
met pareiškė savo norą ir valią gyventi nepriklau- 
somu gyvenimu. Tiesa, to geismo nerandame ben- 
druose seimo nutarimuose, bet jis yra valstiečių nu- 
tarimuose. Oficialiuose nutarimuose nebuvo tai skel- 
biama del taktikos sumetimų; paskelbus nepriklauso- 
mybę, valdžia būtų ėmusi prieš Lietuvą griežčiausių 
represijų. Nebuvo tuomet pakankamai pajėgų ir auto- 


nomijai įvykdyti, juo labiau negalėjo jų būti nepri- 
klausomybei vykdyti. 

Vilniaus Seimas buvo svarbus etapas kelionėje 
prie pilnos nepriklausomybės. Vilnius tame etape 
turėjo didelę reikšmę. Vilniaus Seimas, geriausias 
įrodymas, kad Vilnius, po 40 metų spaudos draudi- 
mo laikotarpio, vėl buvo tapęs mūsų tautos kultū- 
rinio ir politinio judėjimo“ centru. Tokiu jis buvo 
ligi 1919 metų, tokiu jis būtų ir šiandien, jeigu ne 
spaudos draudimas. Kitų malonės nereikalaukime. 
Dirbkime kultūrinį darbą ir turėkime vilties, kad 
Vilnius ateity atgaus savo istorinę reikšmę. 


Seimo dalyvis. 


Vienybės reikalu. 


Prieš metus pradėdami leisti „Vilniaus Žodį“ 
rašėme: „Nesvajojame ir nereikalaujame buvusios 
„Idiliškos" vienybės grąžinti; jei norima tačiau, kad 
visos jėgos būtų įtrauktos į mūsų kultūrinį darbą 
ir jei norima, kad tas darbas duotų daugiau teigia- 
mų vaisių, tai dabartinė nenormalė padėtis, kurioj 
patriotizmo ir tautinio darbo organizavimo monopolį 
pasisavino nedidelė konservatyvinių pažiūrų visuome- 
nės grupė, kuri nori kai kuriuos pažangiuosius vei- 
kėjus visai išstumti iš visuomenės, turi būti likvi- 
duota, bendradarbiavimas turi būti paremtas savy- 
bės tolerancija ir lygybės dėsniais ...senovišką vie- 
nybę turės pakeisti koalicinė lygių su lygiais vieny- 
bė ir ji, be abejo, turės anksčiau ar vėliau įvykti“. 
Praėjo metai. Mūsų jėgos ir įtaka žymiai padidėjo, 
išstumti iš visuomenės mūsų grupės atstovų nepa- 
vyko; viešpataujančios grupės kai kurie veikėjai 
(reikia manyti — visai nuoširdžiai) kvietėsi net ben- 
dradarbiauti Vytauto Didžiojo mirties sukaktuvių 
minėjime. Lyg ir vienybė buvo įvykusi, bet tik vie- 
nam momentui. Viešpataujančios grupės organas 
„Vilniaus Rytojus" apie vienybę ir girdėti nenori, 
tai aišku iš daugelio jo straipsnių, tai aiškiai duota 
suprasti ir labai šališkame „Vilniaus Kalendoriuje", 
kurį juk redaguoja tie patys žmonės. Nenori—ne- 
bus. Mums asmeniškai ji visai nereikalinga, bet tu- 
rint galvoj viso krašto lietuvių reikalus, tolimesnis 
dabartinės padėties laikymas bus labai žalingas. 

Apie tai, kokiomis priemonėmis viešpataujan- 
čios grupės veikėjai rūpinasi išsilaikyti savo pozici- 
jose, esame daug rašę mūsų spaudoj, esame įrodę, 
kad katalikybė naudojama grynai demagogijos 
tikslams, dažnai ir sąmoningai, net redakcijos strai- 
psniuose, rašoma netiesa, vartojami koliojimosi 
žodžiai (parazitai, gaidžiai, niekšai). Piktas ir netei- 
singas straipsnelis tilpo ir 92-m „Vilniaus Rytojaus" 
numeryje: „Obskurantizmas ir katarinka". To straip- 
snelio autorius, kaip matyt iš to, ką jis rašo, gerai 
yra susipažinęs su Lietuvių Mokslo Draugijos reika- 
lais, o vis tik jis tvirtina, kad tos draugijos senoji 
valdyba tyčia nukėlusi rinkimus tokiam laikui, kad 
kuomažiau pažangiesierms nepalankių narių galėtų 
atvažiuoti, kultūrininkai esą buvę susitarę išstumti iš | 
valdybos kun. Viskantą. Protokolai, rinkimų eiga ir 
jos rezultatai aiškiai rodo, kad nei vienos, nei kitos 
intencijos visai nebuvo. Visuotinį susirinkimą buvo 
nutarta daryti Vytauto Didžiojo iškilmių išvakarėse, 
bet atidėtas buvo tiktai delto, kad tai dienai negalėjo 
Vydūnas atvažiuoti, o kai del kun. Viskanto, tai, to 

straipsnio autorius gerai žino, kas sabotavo rinki- 
mus ir kieno 20 balsų vis tik kun. Viskantas gavo. 

Viešėjęs Vilniuje mūsų žinomas rašytojas ir 
filosofas Vydūnas savo veikale „Apsišvietimas“ rašo: 
„Aštriausis išminties žudymas yra melas. Kuomet 
žmogus meluoja, tuomet jis „švietimą tarsi nupeikia, 
tiesiog sako jo nesant“. Niekas neįrodys, kad mūsų 
laikrašty ta nedora priemonė sąmoningai pačios re- 
dakcijos kur nors būtų buvusi pavartota. Jei pasi- 
taiko korespondencijose ar kronikoj netikrų arba ten- 
dencingų žinių, visuomet jas atitaisome, jei tik mes 
patys ar kiti jas pastebi. 

Minėtame „Vilniaus Rytojaus" numeryje įdėtas 
ir kultūringu tonu parašytas straipsnis „Katalikiškos 
veiklos reikalu". To straipsnio autorius rūpinasi idėji- 
niais sumetimais įrodyti, kodel nereikalinga ir ne- 
begalima yra vienybė. Mūsų laikraščio bendradar- 
biai ir Vilniaus lietuvių „Kultūros“ draugijos nariai, 
vadinamieji pažangieji, esą pavojingi tikybai žmonės, 
nors atvirai jie savo neigiamo nusistatymo kataliky- 
bei ir nerodą, bet savo įtaka jau labai daug padarę, 
nukatalikinę jau žymią jaunimo dalį, jie jau turį 
daug įtakos ir sodžiuje. Keista ir nuostabu! Viešpa- 
taujančioji grupė, kurios žmonės vadina save ge- 
rais katalikais, turi savo rankose Laikinąjį Komitetą, 
tris švietimo draugijas, Labdarybės draugiją, du la- 
bai išplatintu laikraščiu, turi labai daug įtakos mo- 
kyklose, bendrabučiuose, neminint jau bažnyčių, — 
o priešingoji, antroji grupė teturi tik vieną rečiau 
einantį laikraštį ir vieną švietimo draugiją, ir vis tik 
tiek daug jau padarė. Ar pikta dvasia ima viršų 
mūsų gyvenime? Bet juk pas mus ne Bolševija, ku- 
nigai nelikviduoti, jų gana daug, Vilniuje ir Svenčio- 
nyse, kur koncentruojasi mūsų jaunimas, yra kelio“ 
lika lietuvių kunigų, jų niekas nevaržo, plačiai ir 
laisvai veikia gimnazijose daug kunigų mokytojų. 
Tokiose sąlygose, nebendradarbiaujant, su „neištiki- 
mais" katalikais, turėtų juk būti daug geriau, negu 
buvo vienybės laikais, o esą daug blogiau. Kas čia 
kaltas, ar nukatalikinimo darbo nedaro tie, kurie, 
vadindami save tikraisiais katalikais, savo laikraš- 
čiuose netiesą ir neteisybę skleidžia? 

„Katalikiškos veiklos“ autorius, po to ką jis 
parašė, turėtų pripažinti, kad tikslas nepateisina prie- 
monių, ginant tikybą negalima skleisti neapykantos 
ir netiesos. Tikyba negali būti be dorovės ir žmo- 
niškumo, kur nėra dorovės ir žmoniškumo, ten nė- 
ra ir tikybos. Esame šalininkai laisvo paaugusio 
jaunimo lavinimosi, delto ir vadinamės pažangiaisiais. 
Bedievybė mums nerūpi platinti, laisvai ir plačiai 
išsilavinęs žmogus gali pasilikti praktikuojančiu ka- 
taliku arba tapti laisvai tikinčiu. Tiesa ir dorovė yra 
svarbiausis žmonijos tikslas. Nemanome visus įtikinti 
būti laisvo lavinimosi šalininkais, aišku, juk, kad 
kas nori gali drausti, bet draudimo šalininkai netu- 
rėtų skleisti neapykantos prieš mus, laisvo lavini- 
mosi šalininkus, nes mūsų giliausis įsitikinimas yra, 
ir istorija tai pilnai patvirtina, kad tik laisvos minties 
įsivyravimas mokslė ir visuomenėje sukūrė dabarti- 
nę kultūrą ir civilizaciją, panaikino politinę vergiją 
ir baudžiavą, sudarė patogias sąlygas visiems išra- 
dimams. Ar būtų buvusi pažanga moksle ir bendrai 
kultūroje, jeigu lig šiolei dar būtų draudžiami, ir 
to draudimo dauguma klausytų, Koperniko, Keplerio, 
Galiliejaus ir įvairių kitų mokslininkų raštai? O juk 
kiekvienas moksleivis žino, kad taip buvo daroma, 
net kunigo Koperniko raštai, kuriuose jis įrodė, kad 


ne saulė sukasi apie žemę, bet žemė apie saulę, 
ilgą laiką buvo laikomi didžiausia erezija. Koperniko 
mokslo šalininkas astronomas Galiliejus del tos 
„erezijos“ skelbimo buvo įkištas kalėjiman. Mūsų 
įsitikinimu, maža naudos teturėsime iš tų jaunuolių, 
kurie aklai klausydami draudimų, visai mažai tesi- 
lavina. Rimtais ir naudingais visuomenės nariais 
negalės būti žmonės, kurie nepasitiki savo protu. 


D. A. 


Iš mūsų gyvenimo. 
(Skaitytojų pastabos). 


Apie mokyklų vizitatorius. 


Kas tai yra „mokyklų vizitatorius"? | tą klausi- 
mą atsakoma visaip. Pedagogikoje ir mokyklų ad- 
ministracijoje tai yra asmuo reguliuojąs vidujinį ir 
išorinį mokyklų darbą, kontroliuojąs to darbo tvarką 
ir mokytojų profesinius reikalus". Mokytojas apie 
vizitatorių pasakys, kad tai yra jo vyresnis (ne am- 
žiumi, bet pedagoginiu pasiruošimu) draugas, pade- 
dąs jam sunkiuose ir atsakominguose darbo mo- 
mentuose, papildydamas jo žinias, nurodydamas trū- 
kumus ir t. t. 

Tačiau mūsų šefų supratimu, mokyklų vizitatorium 
gali būti kiekvienas, palankus jo taktikai, studentas. 
Ar jis bus teisininkas, ar+humanistas—tas nesvarbu, 
svarbu tik, kad būtų ne mokytojas. Tiek to. Kol 
tokie „inspektoriai“ važinėdami skaičiuodavo mokyk- 
los langus, suolus ir vaikus, bei rankiodavo žmo- 
nių pletkas apie mokytojus, tai dar ne taip pikta, 
(darydavo tą, ką mokėdavo) bet kai ima kištis į vi- 
dujinį mokyklų gyvenimą, tai jau peržengia kiekvie- 
no, gerai nusimanančio savo profesijoje, mokytojo 
kantrybę. Matyt, tie ponai „inspektoriai", patys 
niekuomet nemokytojavę, norėtų naudotis tikro, 
kvalifikuoto inspektoriaus teisėmis. Puiku. Bet, pa- 
sakykite, meldžiamieji, ar jūs esate bent kartą skaitę 
mokyklų privalomą programą? (jau apie psichologiją, 
pedagogiką, metodikas ir didaktiką nekalbama). 
Praktika parodė, kad ne. Jeigu I—II skyriaus mo- 
kiniai yra klausinėjami iš to, kas einama tik V—VĮ 
skyriuje, tai tas aiškiai parodo, kaip „vizitatorius" 
orientuojasi savo profesijoje. Kokioj padėty randasi 
mokytoja—jas tokios „vizitacijos“ metu? 

— Vienas—-kitas nutyli, (ir tuom tik sau pa- 
kenkia) bet atsiras ir tokių, kurie nepakęsdami savo 
„šefo“  profanacijų, ims ir pasipriešins. Ir turės 
pilną teisę taip pasielgti. Kitokios satisfakcijos su- 
kompromituotas prieš savo mokinius mokytojas 
negaus. 

Taip, ponai vizitatoriai ir kandidatai į tokius, 
juo toliau, juo mokytojai darosi sąmoningesni. Pa- 
tartina būtų visiems jums, pirm negu peržengt mo- 
kyklos slenkst;—pažiūrėt į Ministerijos privalomą pro- 
gramą ir į svarbesnius didaktikos dėsnius. 

Kitaip, sulauksite, kad „kiaušinis vištą pamokys". 


Mokytojas. 


Dedame šį mokytojo balsą, nes tokių nusisiskundimų ir 
daugiau iš mokytojų esame gavę. Red. 

Spaudos dorovė. 

Jau kelinti metai, kaip mūsų spaudon įėjo pa- 
protys tai vieną tai kitą asmenį be atodairų kriti- 
kuoti, o kartais net šmeižti. Ar teisėtai redakcijos 
taip elgiasi, tai nemano dalykas. Bet, kad tas daug 
žalos mums visiems padaro, tai neabejotina. 

Siaip ar taip sakysime, lietuvis sodietis, mūsų 
laikraščių žodžiams dar tiki. Lietuvis kaimo veikėjas, 
kurių mums šiandien labai trūksta, spaudoj purvais 
apterštas, nustoja savo veikimo ratelyje pasitikėji- 
mo. Ar jo prasikaltimus korespondentai spaudon 
įdeda turėdami pamato? Oi ne. Beveik visuomet as- 
meniškai supykęs, visai nebūtus dalykus narplioja ir 
siunčia „gazetosen". Redakcijos be jokio įsitikinimo 
tas „baisenybes" talpina. Sodietis tą visą skaito ir 
kiekvieną žodį giliau širdin dedasi, kaipo labai svar- 
bu dalyką. Cia kalbama, ir dar „drukuitai" laikraš- 
tyje, apie tą asmeni, kurio nurodytais keliais jis 
žengia. Ir kas gi jam pasirodo? O gi tas, jo va- 
das kokiose nors nedorybėse paskendęs: bolševikas, 
bedievis, tėvynei rengia prapultį, šventuosius kairi- 
na ir t. t. ir t. t. Jei šio vado pėdomis eisi, tai pat- 
sai tokiu tapsi. 

Dabar tu tam žmogeliui sakyk nesakyk, teisin- 
kis nesiteisink, vis tiek pirmykščio autoriteto ne- 
atgausi. Tavo veikimas suparaližuotas, o tavo as- 
meniškas priešas korespondentas džiaugiasi tikslą 
atsiekęs. Kaipo faktą paduodu čia Svenčionių S. Kaz. 
skyrių. Minėtas skyrius įsikūręs ėmėsi smarkiai dar- 
bo. Rengė vakarus, paskaitas, ekskursijas, įsigijo 
labai gražią bažnytinę vėliavą ir atrodė, kad tas dar- 
bas ir toliau plėsis. Bet štai išlenda Z-to asmeny 
nelemtas korespondentas. Pritepa nebūtų dalykų 
apie šio skyriaus veikėjus ir veikimas sugriautas. 
Reiškia, Z-tas ankšto savo tikslo siekdamas, lietuvių 
veikimui pakišo koją, ir tuo tik mūsų bendram 
priešui gerai patarnavo. i 

‘Nesenai „Vilniaus Rytojus“ panašiai norėjo 
praryti naują auką, Pašaminės lietuvių mokytoją K. 
Demagogišku tonu pripasakojo visokių nebūtybių. 
Bet čia, rodos, jam nepavyko, nes pašaminiečiai ne- 
tik kad laikraščio smeižtais nepatikėjo, bet dargi pasi- 
piktino pačiu „V. Rytojumi" ir žada griežtai prieš 
to laikraščio „veikimo“ metodes protestuoti. 

Ponai laikraštininkai! Laikas būtų nustot penė- 
jus liaudį visokiais melais ir šmeižtu. Liaudis kantri, 
bet kada nors išsisems jos kantrybė ir ji atgręš jums 
nugarą; tada jau nebeišlaikysite netik „Stronnictw'ų 
Chtopsk'ių" konkurencijos... Tarka. 


1905 — 1930 m. 


Minėkim ne pragaištį, mirtį, kapus, 
Bet kovą, vien kovą be galo. 
J. Janonis. 


25 metai! Daug kas pasikeitė. Įvairūs „Dievo 
pateptieji" Mikalojai ir Vilhelmai padėti archyvan. 

Susikūrė naujos valstybės. Gimė nauji džiūge- 
siai ir nauji vargai. Laikas neša naujus dalykus. 

Bet tarp visų gyvenimiškų skeveldrų spindi ir 
1905 m. 

Tada tai pirmąsyk milioninės darbo ir valstie- 
čių masės sukretė caro sostą. 

— Rusijoj siautė baisi sauvalė. 


/ 


Dvarininkai bei fabrikantai begėdiškai čiulpė 
darbininkų kraują, žandarai, karo cenzūra gniaužė 
kiekvieną laisvą pragiedrulį. Teismai ir kitos įstai- 
gos tęsė caro politiką. 

Padėtis beviltė! 

Kilo rusų—japonu karas. | tolimus kraštus ga- 
beno armotų mėsai žmones. 

Rusams ėmė nesisekti. Riba artėjo. 

— Petrapilio darbininkai pasinaudodami proga 
norėjo gauti lengvatų. Buvo surašyta peticija carui. 
Reikalauta amnestijos politiniams kaliniams, 8-ių va- 
landų darbo dienos, spaudos bei žodžio laisvės. 

Ir sausio m. 9 d. minia, nešdama šventųjų bei 
valdžios paveikslus, su popu priešaky artinosi prie 
caro buveinės. 

Puskelėj 
kariuomenė. 

Prasidėjo skerdynės. 

Kelios tūkstantys sužeistų, užmuštų. 

Darbininkai stato barikadas. 

Si žinia žaibo greitumo nuskrieja po visą Rusiją. 

13 d. sausio m. Rygoj įvyksta protesto demon- 
stracija ir beginklių žudynė. 

Kraštą užliejo revoliucinė banga. 

Mitingai. Streikai. 

Pabaltės kraštuos, t. y. ir Lietuvoj, revoliucija 
visam gyvume pasireiškė 1905 metų rudenį. 

Buvo sušauktas Didysis Vilniaus Seimas (pir- 
mas Nepriklausomybės atgavimo laidas!) Pradėta 
reikalauti žemės reformos ir tt. 

Revoliucinį Lietuvos vairą laikė social-demo- 
kratai ir valstiečiai liaudininkai. „Dešinieji“ stojo 
prieš arba mažai teveikė. 

Ir nestebėtina, juk per kelius metus jie ir ne-- 
galėjo pasikeisti. 1900 m. „Tėvynės Sarge” kun. 
Tumas visų „dešiniųjų“ vardu rašė: 

„Lietuvos neprigulmybę skaitome už tuščią 
svajonę ir prieš aną, išreikštą neva Lietuviškos So- 
cial-demokratiškos partijos išleidžiamose knygelėse, 
atvirai protestuojame. ...visa konservatyviška lyg 
kaulų smegenų Lietuva pripažįsta Rusijos Ciesorių 
už tikrą valdoną..." 

1905 m. revoliucija tikslo neatsiekė. 

Bet moraliai supuvęs caratas neatsigavo, ėmė 
sverdėti. 

Idėjų gimusių liaudies širdy jau nieks neišplėšė. 

1905 m. revoliucija — kova su visa reakcija — 
įrodė, jog jokie durtuvai, jokie kalėjimai bei kon- 
centracinės stovyklos augamo skriaudėjams keršto 
ir laisvės troškimo nesulaikys. 


minią užpuola kazokai, reguliarinė 


Kazys Štirpa. 


POLITIKOS APŽVALGA. 


Lietuva. Vokiečių revizionistų  užsimojima 
ministerio Kurcijaus ir spaudos pareiškimai Lietu- 
vos adresu, pamažu nukreipia Lietuvos opiniją nuo 
vokiečių. Jau ir krikščionys demokratai siūlo ieškoti 
kelių susiartinti su lenkais, kad lengviau būtų atsi- 
spirti vokiečiams. Tai be abejo žingsnis pirmyn lie- 
tuvių lenkų santykiuose. Nepageidaujama betgi, kad 
taikingumo propoziciją keltų silpnesnioji nuskriaustoj 
pusė. ) 

Daug reikšmės duodama nesenai sudarytai 
Lietuvos — Latvijos prek. sutarčiai, kuri netik stipri- 

nanti Lietuvos poziciją Pabalty bet ir duodanti pa- 
starajai daug ekonominių pliusų. Katal. Veikimo Cen- 
tras tebekovoja su tautininkų vyriausybe, per kuni- 
gus, bažnyčią. O kadangi krik. dem. turi ne- 
mažai šalininkų krašte ir stiprius pečius Ryme, tai 
tautininkams kietokas riešutas ženka krimsti. 

Lenkija. Rinkimai į seimą ir senatą davė 
laimėjimą Vyriausybę remiančiai partijai (B. B.), ku- 
ri ir seime ir senate turės pilną balsų daugumą. 
Vyriausybės partija ypatingai daug atstovų pravedė 
rytinėse dabart. Lenkijos srityse, lietuvių ir gudų 
gyvenamose. Lietuviai rinkimuose nedalyvavo, bet 
gudai (kurie savo laiku turėdavo 18 — 20 atstovų) 
apskrityse nepravedė nei vieno atstavo ir tik dėka 
tam, kad jų buvo sudaryta su ukrainiečiais blokas, 
vienas gudas bus seime. Del šito nugalėjimo net 
patiems bebekams nejauku. Žymiai daugiau bus 
šitam seime endekų, bet užtat t. v. „Centrolew“ 
(P.P.S. „Wyzwolenie, Stronnictwo Chlopskie ir. kt.) 
išėjo iš rinkimų kampanijos sutriuškintas. Opozicija 
turės dabar seime tik 196 atstovus ir negalės vy- 
riausybės versti. Tik konstitucjos keitimui reikia */5 
balsų ir čia maršolas Pilsudskis turės sunkumų. 
O šiam seimui vieną svarbiausių uždavinių kaip tik 
ir skiriama pakeisti konstituciją praplečiant prezi- 
dento ir vyriausybės valdžią. Seimo pirmąjį posėdį 
sušaukus marš. Pilsudskis pasitraukė iš valdžios pa- 
silsėti ir ministeriu pirmininku yra vėl plk. Sławek. 

Mums, lietuviams, be abėjo vistiek, kuri par- 
tija rinkimus laimėjo. Jau nekalbant apie endekus 
ir bebekus, užteks prisiminti P. P. S-ų vado Niedziai- 
kovski'o pagarsėjusius pareiškimus Vilniaus klausi- 
mu, kad nelaukti ir iš „centrolevo“ kokio nors pa- 
lankumo lietuviams: 


S. Rusija. Pastarosiomis dienomis pasaulio 


spauda plačiai rašo apie ruoštą prieš Rusijos dikta- 
torių Staliną, sąmokslą. 

Sąmokslas buvęs gerai organizuotas ir platus. 
Sąmokslininkų priešaky stovėjęs komisarų tarybos 
pirmininkas Syrcovas, kuris buvo laikomas ištiki- 
miausiu Stalino draugu. 

Sąmokslininkų pasitarimai buvę daromi Syrcovo 
kabinete. Pasitarimuose dalyvavęs pašto ir telegrafo 
komisaras Antipovas. | sąmokslininkų centrą buvo 
lėję keli raudonosios kariuomenės vadai su Bliucheriu 
priešaky. Sąmokslininkų tarpe atsidūrė ir pats arti- 
miausias Stalino draugas Oržonokidze. 

Sąmokslininkus išdavęs Rykovas, nes jis abejo- 
jęs, kad sąmokslas duosiąs teigiamų rezultatų. 

Dabar sąmokslininkai esą suimti ir pasodinti 
kalėjiman. 

Sąryšy su šitomis žiniomis buvo pasklidę gan- 
dų apie rimtus įvykius Maskvoj ir net apie Stalino 
užmušimą. Tačiau šitie gandai pasirodė be pamato. 

Bet vis dėlto ir Maskvos laikraštis „Pravda“ 
rašo, kad kai kuriuose fabrikuose eina darbininkų 
bruzdėjimas. Esanti pastebėta smarki priešsovietiška 
agitacija. Visa eilė darbininkų atiduodama teisman 
už priešrevoliucinį veikimą. 


KORESPONDENCIJOS. 


Svilionys, Adutiškio valsčiaus. Sodžiuje 
dabar vyksta svarbių atamainų. Skirstymasis viensė- 
džiais turi netik ekonominės svarbos—jis keičia išo- 
rinį Lietuvos vaizdą. Mes, sodiečiai, apsikrovę dar- 


bais ir rūpesniais, gal ir nejuntame, kokio svarbaus 
istorinio įvykio esame dalyviai. Pirkelę po pirkelės 
nešame iš kaimo, o ji kur nors laukuose kalnelin už- 
sirioglinusi, vėjo taršoma ir lietaus plaunama liūdnai 
žiūri į būvusią savo vietą. Tiek metų, dešimtmečių, 
šimtmečių ištvėrė Lietuvos kaimas, tiek čia vargu 
žmonės bendrai išvargo, linksmybių išdžiūgavo; čia 
mezgėsi lietuvių liaudies poezija: dainos, pasakos, 
padavimai, čia ėjo jos kovos už gimtąją kalbą mo- 
kykloje ir bažnyčioj. Ir štai atėjo dabar galas. Praeis 
kelios dešimts metų ir dabartinio kaimo nė pėdsako 
nebeliks, tik seniai, rodydami žaliuojančius rugius 
ar vasarojų, aiškins savo anūkams, kad čia kadaise 
kaimo būta... 

Didokas mūsų sodžius jau ilgą laiką skirstosi. 
Tikimės, naujai sutvarkę ūkį, geriau gyventi ir to- 
del sparčiai kraustome pirkes. Viena tik atrodo ne- 
abėjotina: kultūrinis darbas viensėdžiuose tai turbūt 
blogiau seksis. Pakriks žmonės ir jų jau nebesuvai- 
kysi nei paskaitų klausyti nei vakarų ruošti. Ypač, 
kai užeina blogi orai. O dabar pas mūs daug jau- 
nimo ir tai pažangaus jaunimo. Lavinames, skaito- 
me, ruošiame pramogas, kartais kokinėjame, bet iš 
ribų neišeiname ir kokių nors girtų „zabovų" nepa- 
sitaiko. Ateina pas mus iš Vilniaus laikraščių: „Vil- 
niaus Rytojus“, „Vilniaus Žodis", „Jaunimo Draugas". 
Gyvuoja čia L. Ūkio D-jos ratelis, Sv. Kazimierio 
skyrius, rimtai esame susirūpinę ir „Kultūros“ sky- 
rių įsteigti. Kai kas mėgino mus atkalbėti nuo „Kul- 
tūros", užmesdamas jai bedievybės platinimą ir t. t. 
Bet tai netiesa! Skaitome „Vilniaus Žodį“ ir njeko 
nerandame ten prieš katalikybę parašytą. O ką laik- 
raštis pabara kartais neveiklius kunigus, katalikų 
komitetus, kad blogai gina lietuvių parapijas nuo 
lenkinimo per Bažnyčią, kad priešinasi prieš ark. 
Jatbrzykowski'o lenkinamuosius darbus—tai tik gar- 
bė jam. Stebėtis reikia, kodel „Vilniaus Rytojus" tuo 
menkai rūpinasi... 

Kai kas sako, kad tame pat kaime dviejų drau- 
gijų skyriai nepageidaujami, nes jie kiršinsią jaunimą 
ir piūdinsią vienus prieš kitus. Nebūtinai. Mums kaip 
tik atrodo priešingai. Dabar pv. Svilionyse yra šv. 
Kazimierio skyrius, bet jaunimo dauguma nesutinka 
nei su jo taktika, nei ideologija ir, negalėgama ten 
dirbti, kaip ir atsitraukia nuo- aktyvaus visuomeninio 
darbo. Ir kaip tik įkūręs „Kultūros“ skyrių visas tas 
jaunimas galės veikti, lavintis ir kitus lavinti. Abu 
skyriai gyvuos greta, o norėdami viens kitą pra- 
lenkti, priversti bus sparčiau dirbti. Dabar gi matome 
ir spaudoje dažnai skaitome, kaip neveiklūs yra šv. 
Kazimiero skyriai. Tai todel, kad nėra varžytinių. 
O rietenos? Jų tikrai nebus, jeigų visokie atvykė- 
liai iš miesto nekiršins sodžiaus jaunimo, nepapir- 
kinės ir nešmeiš kitaip manančių. 

Dar reiktų paminėti gyvuojančias Svilionyse: 
„Ryto“ ir valdišką mokyklas, Ūkio Dr. ratelį, bet 
apie tai kitą kartą. Jaunuolis. 

Lazinkos, Švenčionių apskr. Gražus, nors 
ir nedidelis, mūsų kaimas, upėmis ir miškais apsup- 
tas. Vasaros metu jauku čia ir gera, lyg kokiam ro: 
jaus užkampy. O gamtos ramumas lengvai persiduo- 
da ir žmonių ūpui, tat mūsų lazinkiečiai žmonės 
blaivūs, linksmo būdo, visad gerų norų pilni, ypač 
jaunimas. Ir sunkiausius darbus dainuodami dirba- 
me; dainos pas mus labai mėgiamos. Sodžius nori 
šviestis, ką liūdija gausiai prenumeruojami laikraš- 
čiai: „V. Rytojaus" —13 egz., „Jaunimo Draugo" —5, 

„Viln. Žodžio" —3. „V. Žodis" nesenai mūsų pasto- 
gėse pasirodė, bet žmonės jį jau pamėgo ir do- 
miai skaito. Su laiku ir jo prenumeratorių skaičius 
išaugs. 

Mokykla mūsų sodžiuje gyvuoja nuo 1922 metų. 
Per visą šį laiką pasikeitė 8 mokytojai. Siemet mū- 
sų sodžiui buvo didelis pavojus netekti gimtos mo- 
kyklos, bet kreipėmės į Lietuvių „Kultūros“ Svieti- 
mo Draugiją ir jinai įkurė mums mokyklą, kurią 
veda vaikų ir tėvų mylima mokytoja p. V. Cepulytė. 
Tokiu būdu 8-rių metų švietimo darbas mūsų so- 
džiuje liko nepertrauktas. ersa S) 

Kretonys, Kaltinėnų v. Cia jau penkti 
metai gyvuoja šv. Kazim. skyrius. Sk. pirmininkas 
nešaukia jokio posėdžio nei susirinkimo, nors jau 
senai baigėsi laikas, kuriam ši valdyba liko išrinkta. 
Ar neketinama kartais ir Kretonyse paskelbti dikta- 
tūros? Primenu skyriaus nariams, jog jie turi tei- 
sės reikalauti, kad valdyba kasmet šauktų susirinki- 
mą ir duotų savo darbų apyskaitą. Kretoniškis. 


N. LIETUVA. 


Sudaryta prekybos sutartis su latviais. 
Ilgai vestos derybos baigėsi sutarties sudarymu. 
Lietuva galėsianti išvežti Latvijon savo javų, siųsti 
darbams darbininkų, Latvija gi Lietuvon — pramo- 
nės gaminių. Beto tose pačiose derybose sutarta 
panaikinti tarp Lietuvos ir Latvijos vizos. 

Visuotinas Lietuvos žemės ūkių sura- 
šymas prasideda šį mėnesį. Žinios bus renkamos 
apie ūkių plotus, žemės naudingumą, trobesius, gy- 
vulius, inventorių ir darbo jėgas. 

Lietuvos teatro 10 m. sukaktuvės bus 
iškilmingai minimos Kaune šio mėnesio pabaigoje. 
Numatoma jubiliejiniai veikalai, iškilmingas aktas, 
balius ir kt. 

Latvių ministerio revizitas. Kaune trum- 
pą laiką viešėjo Latvijos susisiekimo ministeris 
p. Ozolinš, kuris revizitavo čia Lietuvos s. m. p. Vi- 
leišį, savo laiku važinėjusi Rygon. 

Pirmoji klinika. Lapkričio 30 d. Kaune įvy- 
ko akių, ausų, gerklės ir nosies klinikos atidarymas, 
dalyvaujant L. Un-to vyresnybei ir valdžios atsto- 
vams su p. prezidentu priešaky. Klinika įrengta tam 
tikslui statytuose rūmuose, laikantis naujausių išra- 
dimų ir technikos reikalavimų. Tai kol kas pirmoji, 
bet Un-tas ketina ir visas kitas klinikas statytis, nes 
klinikos darbas paprastose ligoninėse esąs labai ne- 
patogus. 

Iš Lietuvos Studentų Atstovybės gy- 
venimo. Lietuvos Studentų Atstovybė nesenai mi- 
nėjo penkerių savo gyvavimo metų sukaktuvės. Mi- 
nėjime dalyvavo V. D. Universiteto rektorius prof. 
Čepinskis, ir kaikurie profesoriai. 

Gruodžio mėn. pabaigoj įvyko st. atstovybės 
rinkimai. Varpininkai, ateitininkai ir kitos srovinės 
organizacijos gavo tiek pat balsų, kiek praeitais ir 
už pr. metais užtat beveik pusiau mažiau balsų tega- 
vo tautininkai. Koks susidarys prezidiumas — dar 
nežinia. Paskutinis atstovybės pirmininkas buvo var- 
pininkas p. Sirvinskas, buv. Vilniaus lietuvių gimna- 
zijos mokinys. a 

eimelio byla. Siaulių apygardos teismo 
sprendimu nubausti sunkiųjų darbų kalėjimu (nuo 


12—5 metų) keturi Žeimelio mėsininkai-žydai už vet. 
gydytojo K. Avižienio nužudymą. Mat šitokiu keliu 
piktadariai norėjo nusikratyti uoliai einančio savo 
tarnybinės pareigas veterinaro, kuris neleido jiems 
pardavinėti nesveikos mėsos. 

Autobuso nelaimė. Nesenai Lietuvą ištiko 
didelė autobuso katastrofa: bevažiuojant ties Malė- 
tais laikinuoju tilteliu per patvinusią Virintos upę, 
autobusas įkrito upėn ir nuskandino 7 žmones, iš 
kurių vos 2 teišsigelbėjo. 


KRONIKA. 


Vytauto Didžiojo minėjimas Švenčio- 
nyse. 1930 m. gruodžio 8 d. Švenč. „Ryto" Vald. 
ruošia Vytauto Didžiojo Jubiliejui paminėti iškilmes. 

Jubiliejinis spektaklis. Nesenai įsikūru- 
sios studentų scenos mėgėjų kuopos rengiamas pir- 
mas spektaklis, (Keturakio „Amerika Pirtyje“), bus 
dvigubai jubiliejinis. Siemet sueina: 25 metai nuo 
pirmojo tos komedijos vaidinimo Vilniuj ir p. Povilo 
Gaidelionio 25 m. scenos darbo jubiliejus. Todel, 
reikia tikėtis, mūsų visuomenė skaitlingai atsilankys 
į šį vaidinimą. Smulkmenos skelbime. 

Lietuvių Sanitarinės Pagalbos Draugi- 
jos narių susirinkimas įvyko lapkričio mėne- 
sio 29. Aptarta eilė einamųjų klausimų ir išrinkta 
nauja valdyba, kurion įėjo: D-ras Alseika, D-ras 
Šlapelis, d-ras V. Legeika, d-rė V. Alseikienė ir proviz. 
V. Narbutas. 

Visuotinasis Lietuvių Mokytojų Saj. 
narių suvažiavimas įvyks š. m. gruodžio m. 31 d. 

Vilniaus Seimo sukaktuvės. Šiemet suei- 
na 25 metai nuo 1905 m. Vilniaus Seimo. Kai kas to 
seimo dalyvių buvo mėginęs daryti pastangų, su- 
ruošti Vilniuje platesnį tų sukaktuvių paminėjimą, bet 
nesant Vilniaus lietuviuose sutarimo tatai nepavyko. 

Naujoji Studentų S-gos valdyba. Nese- 
nai įvykusiame V. L. St. S-gos susirinkime išrinkta 
nauj. S-gos valdyba: V. Martinkėnas — pirm., M. Mi- 
kalaitė — vp., V. Umbrasas — ižd., J. Latvys — 
knyg., M. Kraužlys — sekret., A. Birinčikas ir K. Drū- 
tas — kandidatai. Sąjungoje apie 80 narių. 

1930 m. sukilimo šimtmetis. Lapkričio 
29 dieną lenkų visuomenė iškilmingai minėjo 1830 m. 
sukilimo šimtmetines sukaktuves. Tas sukilimas tai 
buvo pirmas lenkų tautos mėginimas nusikratyti 
rusų caro valdžios. Sukilime dalyvo ir lietuvių liau- 
dis, bet ji daugiau ekonominiais sumetimais. 

Vilniaus vaivada p. V. Račkevičius tapo 
išrinktas Lenkijos senatan ir būsiąs jo pirmininku. 
Sio mėnesio 4 d. p. vaivada išvyko Varšuvon. Kas 
bus paskirtas Vilniaus vaivada tuo tarpu nežinia. 

Ivykes vakaras. Pereitą mėnesį „Apollo“ 
salėje buvo suruoštas šv. Kazimiero draugijos vaka- 
ras. Vaidinta „Sudrumstoji ramybė" 4 v. dramą. Kai 
kurie vaidintojai savo roles atliko neblogai. Protar- 
pių metu p. Prancuzevičiūtė, atsisveikindama su Vil- 
niumi ir vilniečiais, gražiai dainavo ir gavo gėlių; ta 
proga draugijos pirmininkas kun. šam. Viskantas 
pasakė kalbą. 

Nuotaiką gadino salės šaltumas (publika nera- 
do galimybės nusimesti viršut. apsiaustų) ir, ypač, 
tvarkos stoka. Vakaro pradžioje kažkoks svetimtau- 
tis jaunuolis dar patikrino įeinančių bilietus, bet vai- 

dinimui prasidėjus metė savo tą pareigą ir salėn 
priėjo visokių girtų individuų, kuriuos suviliojo skel- 
bimuose paskelbti šokiai. Tokia draugystė, netik 
moksleiviams, bet ir mūsų amatininkams, labai ne- 
pageidaujama. 

Iš moksleivių gyvenimo. Kaip jau savo 
laiku rašėme, Vytauto Didžiojo gimn. direkcija už- 
darė abi srovines moksleivių kuopas: „Vytautą“ (tau- 
tininkų) ir „Atžalą" (ateitininkų). Jų vieton įsteigė 
bendrą lavinimosi kuopelę. | tos kuopelės valdybą 
išrinkta: pirmininku — Šarlonas, vicepirm. — Žaldokas 
ir sekretorium—Karužas. 

Naujoji kuopa jau spėjo padaryti du susirin- 
kimu: 1)—X—17 d. J. Grigulevičiaus referatas: Me- 
nas ir visuomenė“. J. Cicėno — „Naujoji letuvių poe- 
zija". 

2)—XI—16 d. D. Pumpučio — „Valstybės kilmė 
ir esmė“. J. Cicėno — „Visuomeniškasai pradas lietu- 
viy literatūroj“. 

Nežiūrint nepalankių sąlygų (eucharistininkai, 
kur susibūrė visi buvusieji atžaliečiai, lygiagrečiai 
daro savo susirinkimus ir be to dar įvairūs tipai 
agituoja prieš gimnazijos kuopą, vartodami visai ne- 
katalikiškas priemones) susirinkimuose dalyvaujama 
gan gausiai ir, kas svarbiausia, aktyviai. Susirinki- 
mai daroma kas mėnuo. 

Ir taip esti. Svenčionių policija buvo arešta- 
vusi grįžtantį iš vasaros atostogų mūsų fotografą p. A. 
Atrošką, kuris vežėsi su savim fotogr. aparatą ir 
gamtos reginių bei grupių nuotraukas. Fotografą 
paleido po 2 dienų, aparatą išlaikė 4 mėnesius, 
o nuotraukų klišes grąžino sunaikintas. 


Keistenybės. 


Dangaus reklama. Amerikoj prasimanyta skel- 
bimus danguje rašyt: 4 kilometrų aukštybėje lėktu- 
vas iškilęs rašo, tik ne rašalu, bet dūmus leisdamas 
raidiškais pavidalais. Lėkdamas 200 kilometrų grei- 
tumu, lakūnas išvinguriuoja visokius žodžius. Tokios 
reklamos 1 raidė kaštuoja 150 dol., 8 raidžių žodis 
užimąs 8 kilometrus. 

Šunims sušvilpint sugalvotas esąs švilpukas tik 
šunų girdimas (nes šunes jautresnęk lausą turi negu 
žmonės). Svilpukus vartojanti slaptoji policija. 

Paklydės okeano platybėse laivas, jei turi ra- 
dio aparatą, gali pasiklaust kame esąs ir centrinė 
radio stotis praneša laivui jo esamą vietą. Naueno 
stotis siunčia žinias į 20 tūk. kil. tolumą. 

Didžiausios staklės yra Saksonijoj (Vokietijoj), 
jos sveria 35 tūk. kilių, audžia audeklą 18 metrų pla- 
tumo; per minutę šaudyklė perbėga 15 kartų. 

Turbogeneratoriu vadinasi pati galingoji mašina 
arba varyklis, kuris apsisukdamas per minutę 1000 
kartų paleidžia jėgą 70 tūkstančių arklių lygią: gali 
duot šviesos 2 milijonams paprastų elektros lempu. 
Per 1 valandą varyklis suvartoja 135 tonas anglių 
(13 vagonų). To varyklio ašies skersmuo yra 1 metro, 
ilgis 8,7 metrų, ašis sveria 36 tonas, o visas turbo- 
generatorius sveria 104 tūk. kilių. Si mašina vartoja- 
ma trąšoms daryt ir šaudomajai karo medžiagai. 

Didžiausio spaudimo slėgimo pasiektas dydis yra 
lygus 25 tonoms ant 1 ketvirtainiško centimetro, t. y. 
lygu Eifelio bokštas su 9 milionais kilių slėgtų 19 
Ketv. centimetrų plotą. 


Nuvėsusios Naujienos. 


Berlyno universitete renkant studentų atstovybę 
iš 12000 studentų 7 tūk. balsavo už monarchistų są- 
rašus, nes socialistai nežadėję jiems vietų, mokslus 
baigusiems; mat, įstaigoms tarnautojus rekomen- 
duoja dabar ne ponai kokie, kaip monarchijos lai- 
kais, bet profesinės sąjungos. 

1200 dvarininkų Rusijoj caro laikais 
kiekvienas ne mažiau per 18.000 ha žemės. 

„Vatikanas iš tos knygos gautų tikrą vaizdą 
apie lenkų skriaudas Lietuvai padarytas" —rašė ne- 
seniai kun. Kėmešis Sutemų Nr. 18, ragindamas iš- 
leist knygą Popiežiui apie Lietuvą susipažint. Kny- 
gos niekas neparašė, bet Vatikanas, sako, ir be kny- 
gos imtųsi Lietuvą sutaikint su lenkais, jei lietu- 
viai savo sostinę išmainytų į Svenčionis... Matyt, 
Vatikanas geriau pažįsta Lietuvą, negu profesorius, 
daktaras ir kunigas Kėmešis Vatikaną... 


Želigovskio triumfo sukaktuves minėdama Vil- 
niaus radio stotis pranešė, jog pirmas su „maišti- 
ninkais kareiviais" iš Benekainių į Vilnių pasijudi- 
nęs majoras Košciaikowski, kurio dvaras (3000 ha) 
buvo Pandėlio miestely, N. Lietuvoj. Dabar p. ma- 
joras yra vaivada. 


Vilniaus arkivyskupo kurija paragino katalikus 
sumest pinigų karo laivui, kurs vadinsis: Lenky atsa- 
kymas Treviranui Panašiai būta ir seniau: „Kad 
Lietuvos žmones pripratinus aukuot Lenkijos reika- 
lams 1751 m. įsakyta priklausantiems kunigijai lie- 
tuviams ir gudams baudžiauninkams dėt po 1 au- 
ksiną nuo dūmo Gniezno katedros naudai, nė ne- 
paisant, kad Vilniaus Katedra visai griuvo" — rašo 
kanaun. Prapuolenis „Lenkiško Apaštolavimo“ kny 
goj. Apie šitą dalyką gerai yra parašęs Viln. pralo- 
tas Kurčevskis: Protas liepė, darant kitiems aukas, 
neapleist savo reikalų, padedant steigt ir puošt to- 
limesnes šventyklas, priderėjo palaikyt Vilniaus ka- 
tedra, kuri veltui šaukėsi pagelbos taip, kad 1769 m. 
2 rugsėjo pryšakinis bokštas užgriuvo ant Mari- 
jos vardo koplyčios, o griūdamas užmušė 5 kunigus 
ir 1 kleriką, tuokart tenai poteriavusius. 

Varšuva pragėrė pernai 71 mil. 30 tūk. ir 650 
auk. (kiekvienas varšuvietis po 64!/> auk.) Visa 
Rzeczpospolita išgėrė 57 mil. 100 tūk. litrų degtinės 
už 713 mil. 750 tūk. auk. (beveik po 24 auk. kiekv. 
gyventojas). 

Turtingiausias dvarininkas nesenai mirė Anglijoj, 
buvo tai lordas Nortumberlend, jo dvaruose gyveno 
703 tūk. mažažemių. Jis mirė lovoj. Stambiausis Ru- 
sijos dvarininkas Falc Fain, turėjęs 500 tūk. avių 


turėjo 


- Ukrainoj (Askania Nora), bolševikų gaudomas plau- 


kęs laiveliu per jūrą ir nuskendęs; jo suledėjusi kū- 
ną su peršauta galva išmetė Juodoji jūra. Turtin- 
giausias Lenkijos dvarininkas yra grafas Zamojski, 
turįs 500,000 margų. 

Rusijoj trūksta popieriaus... 1913 m. Rusija 
spausdino pustrečio mil. ekz. dienraščių, 1930 m. 
24 mil. ekz. kasdien. Laikraščių Rusijoj eina 36.000 
pavadinimų (Vokiečiuose 28.000). Laikraščius leist 
rusams labiau parūpo negu darbą dirbt: ne tik re- 
dakcijos, bet ir fabrikai leidžia savus laikraščius: 
Maskvoj fabrikinių dienraščių išeina 150, Leningrade 
130. Kaliošių fabrikas išleidžia 11 tūk. ekz. savo dien- 
raščio. „Valstiečių Gazetos“ spausdina 1,7 mil. ekz. 
Laikraščiui rašinėja 15.000 korespondentų iš kaimų. 

ĮVAIRIOS ŽINIOS. 


Iš genialiųjų žmonių biografijų. Genia- 
liškumas, kaip muziko, rašytojo, taip ir mokslininko 
filosofo dažniausiai pasireiškia labai anksti. 

Visai nesenai buvo plačiai spaudoje rašyta 
apie penkiametį slovaką Emmeriką lwantscho iš 
Pragos. Jis įvairius komplikuotus matematikos už- 
davinius spręsdavo per keletą minučių. Tas berniu- 
kas mintinai ir labai greitai daugindavo ir dalindavo 
net septyniaskaitmenius skaičius. Per pusę minutės 
duodavo tinkamą atsakymą, pav., kuri savaitės die- 
na buvo 1899 m. gruodžio 3 d., arba pav., kuri 
diena bus 1978 m. vasario 26 d. Emmerikas taip, 
kaip visi vaikai, labai mėgsta žaisti, bėgioti ir nieko 
nesiskiria nuo savo vienmečių. Emmeriko tėvai vi- 
sai paprasti žmonės. 

Juozapas Lagrange (1736—1913) žymus mate- 
matikas, jau 17-tais savo amžiaus metais buvo pro- 
fesoriumi artilerijos mokykloje Turyne. Galilėjus bū- 
damas 18-kos metų, kartą pastebėjęs Pizos kate- 
droje judančią lempą, nustatė judėso dėsnius. To- 
kio pat amžiaus Perkinas išrado anilinius dažus. 

Pasgual ir Laplace aukščiausi garbės laipsnį 
pasiekė eidami dvidešimtuosius metus. Marconi, ra- 
dio išradėjas, pagarsėjo pasauly būdamas 21 metų. 

Prancūzas kunigas Gassendi, žinomas, kaip 
mokslininkas studijavęs filosofiją, istoriją, astrono- 
miją, archeologiją, literatūrą, matematiką ir fiziką, 
—jau ketvirtaisiais savo amžiaus metais paruošė 
tokias moksliškas kalbas, kad nustebino didžiuosius 
mokslo vyrus. Pamokslininkas Bossuet 12-tais me- 
tais buvo žymus oratorius. 

Wolter ir Augustas Comte 13-tais metais buvo 
dideli galvotojai, o Pranciškus -Bacon būdamas 
16-kos metų rengė paskaitas apie Aristotelį. 

1621 m. Lubeke gimė vaikas, kuris sulaukęs 
9 mėnesių galėjo jau kalbėti, o būdamas vienų metų 
ir trijų mėnesių—gerai žinojo Senąjį ir Naująjį Te- 
stamentą. Būdamas 2 su puse metų gerai orienta- 
vosi geografija, mokėsi lotynų ir prancūzų kalbų. 
Tačiau vaikas buvo silpnas ir 4-tais metais mirė. 


Į „Vilniaus Žodžio" Redakciją. 


Vilniaus Žodyje šių metų XI/5 d, 1930 m. 18—19 Nr. 
buvo korespondencija iš: Švenčionių, Šioje korespondencijoje 
tilpo neteisingos žinios, kurios lietė Svenčionių „Ryto“ Valdybą. 

Minėta Valdyba nenorėdama tylėjimu duoti pagrindo 
įtarimui jog sutinka su tvirtinimais, prašo vietos šiems ati- 
taisymams: A 

1. Netiesa, kad Svenčionių Mokytojų Sąjungos skyrius 
įsigijo kinoaparatą. Sis aparatas yra „Ryto“ nuosavybė. Bu- 
vusis Svenčionių „Ryto“ pirmininkas Kun. Dek. N. Vaišutis 
pavasarį 1928 m. paskolino Mok. Sąjungai, laisvu laiku, važi- 
nėti su kinoaparatu po sodžius. Bet gaila kad šitas aparatas 
nuo rudens 1928 m. pagedęs guli Mok. Sąjungos bute. 

„ 2. Tiesa, kad Sven. Mok. Sąjungos Valdyba kreipėsi 
į Šven. „Ryto“ Valdybą su prašymu, (raštas nuo VIII/28 d. 
30 m.) nurodydama „Ryto“ Valdybai, kad p. Cicėnaitė, gimna- 
zijos bendrabučio vedėja, užleistų savo vietą, Inspektorato 
atleistam mokytojui p. Jasiulioniui. 

3. Netiesa, kad Mokytojų Sąjungos prašymas buvo 
atmestas. „Ryto“ posėdyje 1930 m. IX/12 d. buvo svarstytas 
ir nutarta: jeigu p. Jasiulionis neatgaus mokytojo vietos, tuo- 
met parūpinti jam kitą kokią, bet ne tą, kurią Mok. Sąjunga 
nurodė. Tenka konstatuoti, kad p. Jasiulionis ir nesikreipė 


į Mokytojų Sąjungą su prašymu, kad užimti virš minėtą vietą. 
Prie „Ryto“ Valdybos taip pat neturėjo pretensiių, nes visą 
laiką stengesi grįšt mokytojo vieton ir spalio mėn. gavo 
mokyklą. Siuo atveju „Ryto“ Valdyba turėjo pilną teisę sa- 
varankiškai ir bešališkai išspręsti kam geriau tinka gimnazi- 
jos mokinių auklėjimas. 

4. Tiesa korespondencijoj buvo parašyta, kad p. Jasiu- 
lionis tinka bendrabučio vedėju, kaipo buvęs mokytojas, beto 
Jisai yra rimtas žmogus, jau vedęs ir turįs Švenčionyse ge- 
riausią opiniją. Bet tiesa ir tai, kad p. B. Cicėnaitė dar labiau 
tinka šiam sunkiam ir atsakomingam darbui. Nors ir nevedu- 
si, bet rimta, opiniją Švenčionyse turi kuogeriausią, ilgesnį 
laiką mokytojaudama gimnazijoje pasižymėjo kaipo gera jau- 
nimo auklėtoja. 

5. Netiesa, kad niekais nueina Mok. Sąjungos pastan- 
gos kitų mokytojų reikalais, nes tokiais relkalais į Švenčio- 


„nių „Ryto“ Valdybą Mok. Sąjunga nesikreipė. 


Svenčionių „Ryto“ Valdybos Vice Pirmininkas 


Ž A. Petraitis. 
Svenčionys XI/25 d. 1930 m. 


Gerb. Skaitytojams. 


Tik delto, kad nevisi prenumeratoriai tvarkoje 
prisiunčia prenumeratos pinigus, „Viln. Žodis" ne- 
gali eiti reguliariai, kas dvi savaiti. 

Todel prašome siųsti prenumeratą! 

Kas nori, kad Vilniaus krašte eitų bent šis vie- 
nas pažangesnis lietuvių laikraštis, turi jį remti. 
O geriausioji parama, tai pačiam laiku atsilyginti už 
laikraštį, kitus skatinti, kad tvarkoje mokėtų ir rinkti 
naujus prenumeratorius. 

Tat tenebūna nė vieno apsileidelio! 


Lietuvių studentų scenos mėgėjų kuopa š. m. 
7 d. (sekmadieni) rengia „Apollo“ salej 
(Dąbrowskiego. 5) 


VAKARĄ, 


kurio programon įeina Keturakio trijų veiksmų ko- 
medija „Amerika Pirtyje“. Vaidinime be kitų daly- 
vauja prityrusios sceninės jėgos: p. M. Zukauskaitė 
ir p. P. Gaidelionis. 
Bilietų kainos nuo 50 sk. iki 5 auks. 


Pradžia punkt, 20 (8) val. Salė apšildyta. 


LIETUVIŲ 


AREDITINS ROOPERATIVAS 


Vilnius, Didžioji g. Nr. 12, Tel. 16-39. 
Vienintėlė Rytų Lietuvos lietuvių bankinė įstaiga 
ATLIEKA ĮVAIRIAS BANKINES OPERACIJAS 
priima indėlius, teikia kredito, 
inkasuoja įvairiausius dokumentus 

ir kt. 


Leidėjas ir atsak. redaktorius Aleksandras Birinčikas. 


„ZORZOS“ spaustuvė, Vilniuje. 


